Orde de Mata

L'Orde de Mata o l'è un orde religiozo cavagesco canonnegamente dipendente da-a Santa Sede, con de finalitæ ascistençiæ.

O l'è riconosciuo da 'na parte da dotriña seguia da-a giurisprudença italiaña e da gran parte da comunitæ internaçionâ comme sogetto de drito internaçionâ, pù essendo ormai do tutto privo do requixio de teritorialitæ. In effetti l'Orde o gh'ha comme so unnico conligamento co-a comunitæ internaçionâ o fæto d'avei governao pe ciu che doi seccoli l'izoa grega de Rodi (1309-1522) e dapœu, da-o 1530 a-o 1798 e izoe mâtéixi e, in virtù de ciò o detegne 'na seddia comme Osservatô presso a Sembrea generâ de Naçioin Unie da-o 1994.

L'Orde l'è de fæto l'erede de l'antigo Orde di Uspiæi de San Zane de Geruzalemme, fondao in gio a-o 1080 e fæto sovran o 15 frevâ 1113 da pappa Pasquâ II.

Da l'Orde dipende 6 Gren Prioæghi e 48 Associaçioin naçionæ che riuniscian i cavagêi e-e damme a segonda do so paize de rescidença. In Itallia gh'è i trei Gren Prioæghi Italien (Lombardia e Veneççia, Romma, Nappoli e Siçillia). L'Associaçion di cavagêi italien a gestisce i attivitæ sanitaie de l'Orde in Itallia. Da questa dipende o còrpo militâ aoxiliaio comandao da 'n generâ de l'ezerçito italian. Da-o 1970 o Corpo italian de socorso de l'Orde de Mata o l'oppera into campo da proteçion çivî e o l'ha prestao ascistença a-e popolaçioin inti magioî dezastri naturæ ch'han corpio o paize.
250px|miniatura|sinistra|A bandea di ativitæ, ò sæ a croxe de Mata
Da-o 1834 l'Orde o l'ha sede a Romma in via di Conduti, presso ciaçça de Spagna; o l'è presente in ciu de 120 paixi con de iniçiative a carattere beneffico e ascistençiâ. O se qualiffica comme ente sovran e in baze a-o riconoscimento do Stato italian segge a so sede – o palaççio Magistrâ – chi-a villa de Santa Maja do Prioægo insce l'Aventin godan do status de extrateritorialitæ.

Da-o 2 mazzo 2018 a-o 29 arvî 2020 o prinçipe e gran meistro o l'è stæto fræ Giaccomo da-a Torre do Tempio de Sanguinetto, che in precedença o l'ea stæto Lœugotenente interinâ (2008) e Lœugotenente de gran meistro (tra-o 2017 e o 2018). L'attoâ Lœugotenente de gran meistro o l'è fræ Marco Luzzago (2020).

O motto de l'Orde o l'è Tuitio Fidei et Obsequium Pauperum (Difeiza da fe' e serviççio a-i povei).

L'Orde o l'emette di francobolli e o gh'ha 'na monæa numismattica, o scuo mâtèize, o l'inmatriccola veicoli con targa de l'Orde concessa da-o ministeio da difeiza italian, o l'emette i so passaporti dipromattichi e o çellebra a so festivitæ naçionâ o 24 zugno, solennitæ da Nativitæ de san Zane Batista patron prinçipâ de l'Orde. Un'atra importante ricorença a l'è çelebrâ l'8 settembre, festa da Madonna do Fileremo, protetoa de l'Orde, inta solennitæ da Nativitæ da Maja Santiscima.

Nomme
Ancœu o nomme ófiçiâ e legale de l'Orde de Mata o l'è: "Sovran Militâ Orde Uspiæo de San Zane de Geruzalemme de Rodi e de Mata", soventi abreviao in "Sovran Militâ Orde de Mata", "Sovran Orde de Mata" ò "Orde de Mata".

I Cavagêi nascian co-o nomme de Cavagêi Uspiæi (ò Uspiâgêi, à l'eppoca Cavarê Uspiarê), con rifeimento a-a so miscion, ma son ciamæ ascì "Cavagêi de San Zane" con rifeimento a-o santo protettô de l'Orde, san Zane Batista, e quindi ascì Zaniti ò Gerosolimiten, con rifeimento à Geruzalemme, lœugo de fondaçion de l'Orde.

Doppo a conquista de l'izoa de Rodi into 1310 i membri divègnan "Cavagêi de Rodi". Do 1530 l’imperatô Carlo V o cedette a l'Orde l’izoa de Mata. Da chì i membri han pigiao l’urtima denominaçion ch'ancœudì a l'è a ciu dœuviâ: Cavagêi de Mata.

Stoia
A nascita da comunitæ religioza di Uspiâgêi de San Zane a remonta a-o 1048 in Tæra Santa. Di mercanti da repubbrica mainâ d'Amarfi ótègnan da-o califfo d’Egitto o permisso de costrue à Geruzalemme 'na gexa, un convento e 'n uspiâ intitolao a san Zane Batista into quæ asciste i pelegrin.

Sotta a goidda do biao fræ Gerardo, fondatô e primmo meistro, a comunitæ religioza a fu transformâ inte 'n orde religiozo laicâ. Co-a bolla do 15 frevâ 1113, pappa Pasquâ II o riconobbe l’Orde de San Zane ponendolo sotta-a proteçion da Gexa, atriboindoghe o drito d'eleze liberamente i so superioî, sença interferença da parte d'atre aotoritæ laiche ò religiose.

O sucessô do biao fræ Gerardo a-a ghia de l'Orde l'è o biao fræ Raimondo do Pœuzzo ch'o scrisse a primma reggola pe-i membri de l'Orde tra o 1145 e o 1153. Tutti i confræ ean di religioxi, ligæ da-i trei voti monastichi, de povertæ, castitæ e obediença e ean dediti a l'ascistença di povei e di marotti.
A constituçion do regno de Geruzalemme a costrense l’Orde à assumme a difeiza militâ di marotti e di pelegrin e a proteze i proppi centri meghi e-e stradde de conligamento prinçipæ. A-a miscion uspiæa se gh'azonse a difeiza da fe'. L’Orde o l'adotò a gianca croxe otaggona, ch'ancœu a l'è delongo o so scimbolo.

Into 1291, doppo a cheita de San Zane d’Acri e a perdia da Tæra Santa, l’Orde o transfei a so sede e l’uspiâ a Limassol insce l'izoa de Çipro, dond'o l'ea za presente da-o 1210 graççie a-a concescion de importante propietæ, privilegi e driti comerçiæ. Chì, fedele a-a so miscion, o continoò à construe di nœuvi uspiæ e, benefiçiando da poxiçion strateggica de l'izoa, o de' vitta à 'na flotta navâ co-a quæ o protesse i pelegrin insce-e rotte pi-a Tæra Santa.
O nummero di membri che vegnivan da tutta Œüropa o crebbe contriboindo a-o raforçamento da strutua de l'Orde ch'o l'aquixì nœuvi possedimenti insce-e coste do Mediterannio. Tra questi, l’importante porto de Famagosta, a çitæ de Nicoxia e numioze comende.
A progresciva instabilitæ de Çipro, ch'a gh'impediva l'espanscion insce l'izoa, a portò i Uspiæi à amiâ à l'izoa de Rodi quæ sede ciu idonnia pe l’Orde dovve sbarcòn do 1307, sotta-a ghia do gran meistro fræ Forco de Villaret.
Doppo avei completao l’aquixiçion de l'izoa, into 1310 ghe transfen a so sede.
L’Orde o l'alestì ascì 'na flotta pi-a difeiza do mondo crestian inti moæ orientæ.
L’indipendença de l'Orde da-i atri Stati, in virtù d'atti pontifiççi, co-o drito universalmente riconosciuo de mantegnî e impegnâ de forçe armæ e de nominâ di ambascioei, a constitoiva a baze da so sovranitæ internaçionâ.
Fin da-o prinçippio do quattorzeximo seccolo i cavagêi de l'aristocraçia œüropea che zonzeivan a Rodi se rœünivan in base a-a lengoa parlâ. Daprimma e lengoe ean sette: Provença, Arvernia, França, Itallia, Aragon (Navara), Inghiltæra (con Scoççia e Irlanda) e Germannia. Do 1462 fu constituio l’ottava lengoa, quella de Castiggia e Portogallo. Ogni lengua a comprendeiva di Prioæghi ò Gren Prioæghi, di Boiæghi e de Comende.

L’Orde o l'ea governao da-o gran meistro (prinçipe de Rodi) e da-o Conseggio, o batteiva monæa e o l'intrategniva di raporti dipromattichi co-i atri Stati. I ate carreghe de l'Orde vegnivan atribuie a-i raprezentanti de diverse lengue. A sede de l'Orde, o Convento, o l'ea composto da religioxi de diversa naçionalitæ.

Into 1523, doppo sei meixi d'asciddio e de cruenti combattimenti co-a flotta e l’ezerçito do surtan Soliman o Magniffico, i cavagêi fun constreiti à rendise e à abandonâ Rodi co-i onoî militæ.

L’Orde o l'arestò sença teritoio pe di anni, scin à quande into 1530 o gran meistro fræ Feipo de Villes de l’Isle Adam o pigiò possesso de l'izoa de Mata, cedua a l'Orde da l'impiao Carlo V con l’aprovaçion de pappa Cremente VII. Fu stabilio che l’Orde o saiæ arestao nœütrâ inte guære tra naçioin crestiañe.
Do 1565 i cavagêi, guidæ da-o gran meistro fræ Zane da Valletta, difeizan eroicamente l’izoa da-i Ottomoen into grand'asciddio de Mata. A vittoia a fu çelebrâ in tutta Œüropa percos'a frenò i amîe espanscionisteghe di Ottomoen insci-o continente.

L’anno doppo començò a construçion da çitæ fortificâ e do porto da Valletta, ch'a pigiò o nomme da-o gran meistro, so fondatô. I cavagêi transformon Mata con di importanti progetti d'ediliççia urbaña: fu construto di palaççi e de gexe, nœuvi formidabbili bastioin e di giardin. Scioì l’architettua e o mecenatismo artistico. Fu edificao un nœuvo grande uspiâ, fu instituio 'na scœua d'anatomia, e dapœu a facortæ de meixiña ch'a contribuì a-o sviluppo in particolâ de l'oftalmologia e da farmacologia.
Otr'a ste attivitæ chie, pe di seccoli a flotta de l'Orde de Mata a preize parte into Mediterannio a-e manœuvre  contra a flotta ottomaña e contra i corsæ barbæschi.

A-i comandi de l'Armiraggio fræ Peo Giustignan a flotta de l'Orde a l'intrò inta Liga Santa, promossa da pappa Pio V pe contrastâ l’avançâ de l'impeo Ottoman e o 7 ottobre 1571 a contribuì a-a vittoia da flotta crestiaña inta bataggia de Leppanto, ch'a l'interompì l’espanscion ottomaña in Œüropa.
Into dîsettêximo e o dixœutteximo seccolo no gh'ea Stato con di interesci polittichi, militæ ò comerçiæ into Mediterannio, ch'o poese sotrâse da-o confrontâse con l’Orde chi regnava insce Mata. Famoza in Œüropa, a scœua navâ de Mata a formava numioxi ófiçiæ françeixi e d'atre mariñe.

Inta campagna d’Egitto do 1798, o Napolion Bonaparte o l'ocupò Mata pe-o so valô strateggico. I cavagêi fun constreiti à abandonâ l’izoa, à caxon ascì da Reggola de l'Orde ch'a gh'impediva d'arçâ i arme contra di atri crestien. O tratato d'Amiens do 1802, ch'o riafermava i driti sovren de l'Orde insce l'izoa de Mata, o no fu mai apricao.

Into 1799, intœu'n di momenti ciu difiççili, a fu a Ruscia à socore l’Orde de san Zane. Pù no essendo catollico e sença i requixii legali pi assumme a carrega, o zar Póo I o divègne gran meistro, protezendo a continoitæ de l'Orde.
Quande o Póo I o moì into 1801, so figgio Lusciandro o no rivendicò pe lê a carrega de gran meistro ch'a fu assonta da l'italian Giambatista Tomaxi do 1803.

Doppo avei stabilio a proppia sede primma à Mesciña, dapœu à Catannia e à Feræa, do 1834 l’Orde o se stabilì definitivamente à Romma inte l'alloa Stato Pontifiççio. Zœumoæ solevao da-e fadighe do governo tempoâ e da ogni impegno militâ, i sucescivi gren meistri fun in grao de sviluppâ i carismi originæ de l'Orde: l’ascistença a-i povei e a-i marotti.
Into corso do dixinoveximo e do venteximo seccolo l’Orde o l'agiornò i proppi statuti, a proppia carta constituçionâ e o codiçe. A perdia de l'izoa de Mata a vidde ascì a fin de l'antiga sudivixon interna in lengoe. A riorganizzaçion che l’Orde o seppe dâse a coincidde co-a nascita di Associaçioin naçionæ. A primma à êse fondâ a fu quella todesca do 1859, seguia do 1875 da quella britannica e do 1877 da quella italiaña.

I attivitæ uspiæe e d'ascistença fun desgugeite sciu larga scaa inta primma goæra mondiâ e inta segonda sotta o gran meistro fræ Ludovigo Chigi Arban da Rove (1931-1951). Sotta i gren meistri fræ Angeo de Mojaña de Cologna (1962-1988) e fræ Dria Bertie (1988-2008), i progetti s'en intenscificæ scin à razonze a ciu gran parte di paixi do mondo.

 Atri progetti 

 Conligamenti esterni 
 O scito ofiçiâ de l'Orde

Categorîa:Politica